Un angajat al companiei Nokia s-a aruncat de la etajul 5 sub...

Un bărbat, angajat al companiei Nokia, s-a aruncat în gol în această seară de la etajul 5 al clădirii de pe Splaiul Nicolae Titulescu din Timişoara.

Acesta a deschis unul dintre geamurile clădirii şi s-a aruncat în gol, ajungând pe asfalt. La faţa locului au sosit mai multe echipaje de pompieri şi poliţie. Doi membri ai echipajelor SMURD continuă manevrele de resuscitare ale bărbatului care a rămas pe asfalt.

Zona a fost izolată de către echipajele de poliţie sosite la faţa locului. De asemenea a mai sosit o ambulanţă care a acordat primul ajutor unei femei căreia i s-a făcut rău în interiorul clădirii.

UPDATE 1 Bărbatul are 38 de ani. A vrut să se sinucidă, s-a urcat pe un scaun, a deschis geamul şi atunci a fost chemată poliţia.



„Poliţistul îi tot spunea să coboare, să nu se arunce. A coborât de pe scaun de vreo două-trei ori. La un moment dat s-a întors din birou. Apoi a venit o autoscară a pompierilor, în momentul în care a văzut că întind autoscara s-a aruncat în gol”, a declarat un martor. Toată discuţia dintre bărbat şi un poliţist a durat aproximativ 20 de minute.

UPDATE 2 Echipele SMURD au încetat manevrele de resuscitare, declarând pacientul mort. Urmează ca poliţiştii criminalişti să înceapă cercetările la faţa locului.

UPDATE 3 La faţa locului a sosit o echipă de la Inspectoratul Teritorial de Muncă Timiş, care a început o anchetă, în paralel cu cea a poliţiei. Echipa de la ITM e condusă chiar de directorul Pavel Kasai. Criminaliştii se află în biroul de unde s-a aruncat angajatul.

UPDATE 4 Bărbatul era angajat al Nokia de 15 ani și avea doi copii. Și-a sunat soția că se va sinucide, iar aceasta a sunat la 112, alertând autoritățile. La clădirea de birouri a ajuns inclusiv un negociator al Poliției Timiș. Angajatul Nokia a forțat unul dintre geamurile din birou și s-a aruncat în gol, nu înainte de a-i scrie un mesaj soției, care era la parterul clădirii când s-a aruncat în gol. Ulterior, femeia a fost transportată în stare de șoc la spital de un echipaj de la Ambulanță. Conform primelor date ale anchetei, bărbatul a decis să-și pună capăt zilelor pe fondul unei depresii provocate de problemele de la locul de muncă.